Alles wat jy van die listeriose-krisis en die herroeping van produkte moet weet - Goeie Huishouding
Tuis » Alles wat jy van die listeriose-krisis en die herroeping van produkte moet weet
Alles wat jy van die listeriose-krisis en die herroeping van produkte moet weet
Stel jou veiligheid eerste
Sedert die uitbreking van listeriose in Desember 2017 het kommer oor die infeksie drasties toegeneem, maar uiteindelik is die bron geïdentifiseer. Op Sondag 4 Maart 2018 het die minister van gesondheid, dr. Aaron Motsoaledi, aangekondig dat Tiger Brands se produksiefasiliteit in Polokwane die bron van die listeriose-uitbreking is. Lees verder om meer oor die siekte, die herroeping van produkte en veiligheidsmaatreëls uit te vind.
Volgens EWN is listeriose ’n ernstige maar seldsame infeksie wat hoofsaaklik veroorsaak word wanneer ’n persoon voedsel eet wat met die bakterie Listeria monocytogenes besmet is. Dit is gewoonlik in rou melk- en ander suiwelprodukte teenwoordig. Listeriose, wat griepsimptome, naarheid, diarree en infeksie van die bloedstroom en brein veroorsaak, het sedert Januarie 2017 tot 180 sterftes en 948 aangemelde gevalle gelei.
Die hospitalisasie van nege kinders in die Chris Hani Baragwanath-hospitaal in Januarie 2018 nadat hulle besmette polonie geëet het, het tot ’n deurbraak in wetenskaplikes se identifisering van die bron van die listeriose-uitbreking in die land gelei. Listeriose is amptelik na ’n Enterprise-fasiliteit in Polokwane herlei. “Listeria monocytogenes is in meer as 30% van die omgewingsmonsters geïsoleer wat in Tiger Brands se Enterprise Food-fabriek ingesamel is,” sê Motsoaledi.
Tiger Brands het sedertdien ’n algehele nasionale herroeping van sy klaarbereide vleisprodukte aangekondig. Die maatskappy se amptelike verklaring lui soos volg:
Ons almal is uiters bekommerd oor listeriose. Ons wil die bron of bronne van listeriose in samewerking met die regering identifiseer. As maatskappy wat die gesondheid en veiligheid van verbruikers bo alles stel, is ons daartoe verbind om te verseker dat alle Enterprise-produkte, soos geïdentifiseer, in opdrag van die regering herroep sal word. Ons werk op die oomblik nou saam met amptenare aan die deurvoering van die proses en sal die publiek deurgaans ingelig hou.
Die maatskappy het sy toetsing vir listeria proaktief uitgebrei en kan bevestig dat ons op 14 Februarie ’n lae opsporing van ’n stam van listeriose in sommige produkte aangetref het, maar die teenwoordigheid van die ST6-stam is nog nie deur ons toetse bevestig nie. Die maatskappy se monsters is na ’n eksterne laboratorium gestuur om vir die stam self te toets, en die resultate behoort teen môre bekend te wees.
Polonie is as die vernaamste bron van die siekte geïdentifiseer, maar weens die gevaar van die kruisbesmetting van ander klaarbereide verwerkte vleisprodukte, sê Motsoaledi dat Weense, Russiese, Frankfurter-worsies en ander kouevleisprodukte wat gewoonlik nie gaargemaak word voordat dit geëet word nie, ’n gevaar inhou.
Supermarkte beloof dat klante wat enige produk op die herroepingslys terugbring, ten volle vergoed sal word:
1. Alle Enterprise Food-produkte, insluitend Bokkie-, Renown-, Lifestyle- en Mielie-Kip-produkte
2. Rainbow Chicken-produkte
3. Alle Russiese worsies en polonieprodukte
4. Alle gekookte ham- en kouevleisprodukte
5. Alle salami-produkte
6. Alle Weense worsies en worsprodukte
7. Alle gerookte ham en gekookte varkprodukte
Lawrence MacDougall, hoofuitvoerende beampte van Tiger Brands, raai die publiek aan om enige klaarbereide Enterprise-produkte en ander produkte op die herroepingslys uit hulle yskaste te haal, in ’n plastieksak te sit en van ander produkte weg te hou. Kontak met ander produkte kan kruisbesmetting veroorsaak.
Klante moet die produkte terugneem na winkels waar hulle ten volle vergoed sal word en sodat daar behoorlik met die produkte weggedoen kan word. Baie winkels sal klante vergoed, al kan hulle nie ’n bestaalstrokie toon nie. Daar word aanbeveel dat yskaste wat besmette items bevat het, met verdunde bleikmiddel skoongemaak moet word.
KYK: Die minister van gesondheid, dr. Aaron Motsoaledi, en ’n span kundiges het vandag bekend gemaak dat die oorsprong van die dodelike virus wat vir 180 sterftes in Suid-Afrika verantwoordelik is, geïdentifiseer is:
Alles wat jy van hand-voet-en-mondsiekte moet weet
Verlaag jou risiko vir borskanker met drie maklike stappe